b'\n_START_ARTICLE_\nKaruta\n_START_PARAGRAPH_\nKaruta (jap. \xe3\x81\x8b\xe3\x82\x8b\xe3\x81\x9f, lainattu portugalin korttia tarkoittavasta sanasta carta) on japanilainen korttipeli. Karuta-pelien perusajatus on p\xc3\xa4\xc3\xa4tell\xc3\xa4 nopeasti, mit\xc3\xa4 korttia tarvitaan useiden korttien joukosta ja yritt\xc3\xa4\xc3\xa4 ottaa kyseinen kortti ennen toisia pelaajia. Karutaa voidaan pelata useilla erityyppisill\xc3\xa4 korteilla, my\xc3\xb6s kahdella tavallisella l\xc3\xa4nsimaisella korttipakalla. _NEWLINE_Karutassa on k\xc3\xa4yt\xc3\xb6ss\xc3\xa4 kahdenlaisia kortteja, toiset \xe2\x80\x9dlukukortteja\xe2\x80\x9d (jap. \xe8\xaa\xad\xe6\x9c\xad, yomifuda) ja toiset \xe2\x80\x9dottokortteja\xe2\x80\x9d (jap. \xe5\x8f\x96\xe3\x82\x8a\xe6\x9c\xad, torifuda). Yomifudassa olevat sanat luetaan \xc3\xa4\xc3\xa4neen, ja pelaajien t\xc3\xa4ytyy etsi\xc3\xa4 niit\xc3\xa4 vastaava torifuda mahdollisimman nopeasti. _NEWLINE_Yleisimm\xc3\xa4t karuta-korttityypit ovat uta-garuta ja iroha-garuta. Uta-garutassa pelaajat yritt\xc3\xa4v\xc3\xa4t l\xc3\xb6yt\xc3\xa4\xc3\xa4 tanka-runon kaksi viimeist\xc3\xa4 rivi\xc3\xa4 sis\xc3\xa4lt\xc3\xa4v\xc3\xa4n torifudan, kun heille on annettu runon kolme ensimm\xc3\xa4ist\xc3\xa4 rivi\xc3\xa4. Runon pystyy usein tunnistamaan ensimm\xc3\xa4isten tavujen perusteella. Pelin runot otetaan Hyakunin isshu -kokoelmasta ja sit\xc3\xa4 pelataan perinteisesti uudenvuodenp\xc3\xa4iv\xc3\xa4n\xc3\xa4. Iroha-garutaa voi puolestaan pelata kuka tahansa, joka osaa lukea hiragana-merkkej\xc3\xa4. T\xc3\xa4ss\xc3\xa4 peliss\xc3\xa4 tyypillisess\xc3\xa4 torifuda-kortissa on piirros, jonka yhdess\xc3\xa4 kulmassa on kana-merkki. Korttia vastaavassa yomifudassa on kuvaan liittyv\xc3\xa4 sananlasku, jonka ensimm\xc3\xa4inen tavu on sama kuin torifudan kana.'